Brancheorganisationen FødevareDanmark er af den opfattelse, at der er tale om vildledende markedsføring, når plantefars, der ligner hakket oksekød, lægges i kødmontrer i blandt andet Bilka

Det er ikke alle, der tager lige godt imod Dansk Supermarkeds beslutning om fra årsskiftet at sælge plantefars, som ligner og smager som hakket oksekød.

Farsen har ud over udseendet og smagen ikke det fjerneste med oksekød at gøre, og det gør brancheorganisationen FødevareDanmark betænkelig.

Direktør Thorsten Buhl er af den opfattelse, at både Dansk Supermarked og producenten Naturli' Foods er ude på glatis og vildleder forbrugerne.

- Det er falsk varebetegnelse. Kalder man det for kød, kalder man det for noget, det ikke er, siger Thorsten Buhl.

- Jeg tror ikke, vi kan forbyde nogen at fremstille noget, der ligner en hakkebøf uden at være det. Men der er regler imod, at man beskriver et produkt som noget, det ikke er, fortsætter direktøren.

Dansk Supermarked har tillid til kunder

Hos Dansk Supermarked har man tænkt sig at placere det nye plantekød side om side med flæskefarsen og det hakkede oksekød i kølemontrerne i Bilka, Netto og Føtex. Navnet bliver 'Naturli' Hakket', og kommunikationskonsulent i Dansk Supermarked Kasper Reggelsen er sikker på, at forbrugerne nok skal kunne skelne mellem varerne i køleboksen.

- Bedømt på de mange glade reaktioner, vi har fået på vores lancering, er vi i hvert fald ikke i tvivl om dette, siger Kasper Reggelsen.

Han afviser i øvrigt, at Dansk Supermarked vil kalde plantefarsen for kød. Tidligere onsdag lå der ellers en præsentation af det nye produkt på Bilkas hjemmeside. Naturli' Hakket lå under kategorien Kød og Fisk og blev kaldt for 'Naturli' hakket kød'. Men efter Ekstra Bladets henvendelse har Dansk Supermarked valgt at fjerne præsentationen.

- Vi er jo slet ikke begyndt at sælge det endnu, så det burde slet ikke have ligget der, forklarer Kasper Reggelsen.

På Bilkashoppen kunne man tidligere onsdag se de nye plantebøffer under kategorien 'Kød og Fisk'. Nu har Dansk Supermarked valgt at fjerne opslaget. Screendump

Slagtermester er utilfreds

FødevareDanmark har valgt at tage sagen op, fordi en række medlemmer har henvendt sig. Bag organisationen står 700 små og mellemstore virksomheder under Danske Slagtermestre, Danmarks Fiskehandlere, Ostehandlerforeningen Danmark og SMV Fødevarer.

Se også: Danske kødproducenter afviser vegansk bølge: Ingen gider producere plantebøffer

Slagtermester Kaspar Jakobsen føler sig trådt på. Navnlig fordi Bilka på sin indkøbsside på nettet sælger plantefarsen under kategorien 'kød og fisk' i undergruppen 'hakket oksekød'.

- Som slagter føler jeg mig trådt på, fordi man bruger vores varegruppe til at tiltrække sig opmærksomhed, selvom der er tale om en helt anden vare, siger Kaspar Jakobsen.

Ønsker produkt i grøntsagsmontre

Thorsten Buhl fortæller, at FødevareDanmark har tænkt sig at følge nøje med, når plantefarsen fra 2. januar sælges i 600 butikker på landsplan. Hvis Dansk Supermarked eksempelvis vælger at lægge plantefarsen side om side med det hakkede okse- og svinekød, så vurderer Thorsten Buhl, at man også her er på kant med lovgivningen.

- Hvis der står 'kød' på køledisken, hvori produktet ligger, så er det forkert. Det bør ligge, hvor der er grøntsager. Det er jo det, det er. Det er et planteprodukt, siger Thorsten Buhl.

Dansk Supermarked har faktisk tænkt sig at lægge plantefarsen i montrene med animalsk fars, oplyser Kasper Reggelsen. Det gør man ud fra en forventning om, at det er her, forbrugerne først går til, inden de køber tilbehør til madlavningen.

Undrer sig over produkt

Kaspar Jakobsen kan i det hele taget ikke forstå, at der overhovedet er et behov for at lancere et produkt, som udgiver sig for at være lige så godt som den ægte vare.

- Set med de større fødevarebriller, må man også spørge sig selv for hvis skyld, man kalder et rent vegetarisk produkt for kød. Mange vegetarer træffer et bevidst valg om at fravælge kød, og hvorfor så overhovedet kalde et produkt, som i høj grad er målrettet dem, for kød, siger Kaspar Jakobsen.